Foto: Hina

UDRUGA Vigilare je zatražila javnu ispriku od Ive Josipovića, bivšeg predsjednika, profesora na Pravnom fakultetu i predsjednika stranke "Naprijed Hrvatska! – Progresivni savez”, zbog, kako navode, uvreda koje je nanio velikom broju građana koje je kao predsjednik predstavljao, te uklanjanje uvredljivih, mrzilačkih i diskriminirajućih poruka s njegova Facebook profila, a Josipović je poručio da se neće ispričati.



Udruga podsjeća kako je Josipović na svom Facebook profilu prenio komentar Ivice Maštruka u kojem se konstatira: "Ovo što se radi za blagdane prešlo je sve moguće granice dobrog ukusa. I nisu tu u pitanju religijska osjećanja gledatelja nego je to očito podilaženje crkvenim institucijama.” Ispod iste objave Josipović je, odgovarajući na komentar jedne čitateljice, napisao: "Hrvatska je sekularna država. Nije katolička džamahirija.”

Traže ispriku



Navodeći da su komentari potaknuti odlukom HRT-a da kao javni servis hrvatskih građana blagdan Velike Gospe poprati primjerenim audio-vizualnim sadržajem, Udruga Vigilare smatra kako je Josipović javno koristio uvredljiv i vulgaran neologizam stavljajući uz riječ "katolička” i pojam "džamahirija”, pri čemu potonja označava zločinačke islamističke režime, poput onog Muammara al-Gaddafija u Libiji.



"Pitamo se što katolici, Katolička crkva i vjera imaju s takvim režimima? Nedopustivo je ovakvu konstrukciju koristiti u javnom diskursu. Krije li se tu aluzija da su katolici dio nekakvog zločinačkog pothvata? Nazire li se tu dio skrivenog dnevnog reda Josipovića i drugih lijevih intelektualaca da se kao u ‘zlatno’ doba jugoslavenskog komunizma, katolike još jednom tretira i diskriminira kao građane drugog reda?", upozorava se u priopćenju.

Tekst se nastavlja ispod oglasa

Josipović se neće ispričati



Dodaje se i da Udruga Vigilare najstrože osuđuje mrzilački ton javnih Josipovićevih objava i smatra nedopustivim da bivši predsjednik Hrvatske, javni intelektualac, ugledni sveučilišni profesor i predsjednik jedne političke stranke, na ovaj način u javnom diskursu širi protudemokratske poruke, koristi jezik mržnje, te vulgarnim i ismijavajućim jezikom potiče na netrpeljivost i diskriminaciju građana katoličke vjeroispovijesti.



Bivši hrvatski predsjednik Ivo Josipović u izjavi za N1 rekao je kako se neće ispričati.

"Nemam što komentirati, a ispričati se neću. Ustvrdio sam da Hrvatska nije katolička džamahirija, nadam se da u udruzi Vigilare ne smatraju da jest ili da treba biti", kazao je.